Ego Gauterius Dei gratia Eduensis episcopus, universis presentes litteras inspecturis notum facimus quod Guido miles de Alereio in nostra et capituli Eduensis presentia constitutus recognovit quod quicquid habebat apud Aleriacum et apud Promanois alodium erat et illud alodium et quicquid habebat de alodio apud Ulleium Deo et ecclesie beati Nazarii Eduensis in elemosinam donavit et precise quittavit, et Hugo Tuebuef Cerviduni abbas prefato militi donavit sexaginta quatuor libras Divionensis monete. Sciendum itaque quod illud donum factum ecclesie supradicte a dicto milite donavit capitulum Eduense prescripto militi in feodum et casamentum: verum prefatus miles dicto Hugoni Tuebuef fidelitatem et hominium fecit, post cujus decessum simili modo ipse miles et heres ejus vel quique tenebit prefatum tenementum, quoquo modo ad ipsos devenerit, tenetur facere fidelitatem et hominium Bertrando nepoti dicti Hugonis et post ipsum decano Eduensi pro capitulo Eduensi. Hoc laudaverunt pariter et concesserunt Clementia uxor supradicti militis et filii sui Albertus, Guido, Osbertus. Et ut ratum et inconcussum habeatur hoc in posterum, ad petitionem utriusque partis sigillum nostrum huic scripto apposuimus. Actum anno gracie millesimo ducentesimo undecimo.